**SAOPŠTENJE ZA MEDIJE**

**Evropska nedelja mobilnosti 2014:**

**Nagrađeni pobednici konkursa „Zelene ideje za naš grad“**

**Beograd, 20. septembar 2014.** – Danas je održana svečana ceremonija otvaranja izložbe najboljih radova dečijih crteža u okviru konkursa u crtanju ***„Zelene ideje za naš grad“.*** U okviru otvaranja izložbe uručene su i nagrade pobednicima u kategoriji osnovnih i srednjih škola, a građanima su predstavljeni i najbolji radovi na temu Evropske nedelje mobilnosti i zaštite životne sredine učenika viših razreda OŠ „Drinka Pavlović“. Učenike su tom prilikom pozdravili g. Hose Gomez, Šef sektora za transport i infrastrukturu, Delegacije EU u Republici Srbiji , g. Novica Mićević, Načelnik odeljenja, Grad Beograd – Sekretarijat za saobraćaj, g. Irena Vojackova Sollorano, stalni predstavnik UNDP za Republiku Srbiju, i g. Slobodan Mišanović, Projekt menadžer JKP GSP “Beograd”. Nakon dodele nagrada pobednicima konkursa, g. Dušan Rafailović Sekretar Sekretarijata za Saobraćaj Grada Beograda i g. Irena Vojackova Sollorano, najavili su početak svečane biciklističke vožnje u kojoj su učestvovali članovi biciklističkog kluba Crvena Zvezda, ali i svi zainteresovani građani.

Takmičenje u crtanju „Zelene ideje za naš grad“ za mlade od 8 do 18 godina organizovano je od 5. avgusta do 5. septembra povodom Evropske nedelje mobilnosti 2014., a podržano je od strane Delegacije Evropske unije u Republici Srbiji, EU Info centra, Sekretarijata za saobraćaj Grada Beograda, Direkcije za javni prevoz i JKP GSP Beograd. Program ENM kampanje predstavljen je javnosti u utorak, 16. septembra 2014., na konferenciji za novinare koja je održana na otvorenom, u Tašmajdanskom parku kod spomenika Desanke Maksimović. Tom prilikom proglašeni su pobednici takmičenja u crtanju „Zelene ideje za naš grad“ na kome su učestvovali osnovci i srednjoškolci iz cele Srbije, sa ukupno 115 radova. Takmičenje je organizovano da bi se najmlađim građanima Srbije pružila šansa da predstave kako vide grad u kome bi želeli da žive. Kako bi se promovisale njihove ideje za bolji život u gradu, održana je promotivna vožnja tramvaja na liniji „dvojke“ na kome su aplicirane nalepnice sa pobedničkim crtežima (po tri u svakoj od dve kategorije) i onim koje je žiri ocenio posebno kreativnim (deset radova). Dva takva brendirana tramvaja voziće ulicama Beograda tokom Nedelje mobilnosti i u narednim mesecima. Cilj ENM kampanje je da se ukaže da se uz odgovorno korišćenje automobila i prelaskom na ekološki opravdane načine prevoza može postići značajno poboljšanje kvaliteta vazduha.

Informacioni centar Evropske unije zajedno sa Sekretarijatom za saobraćaj grada Beograda, Direkcijom za javni prevoz, JKP GSP Beograd i Programom UN za razvoj (UNDP) učestvovao je u organizaciji Evropske nedelje mobilnosti, kampanje promocije urbane mobilnosti koja se održava širom Evrope od 16. do 22. septembra svake godine. Očekuje se da će u ovogodišnjoj kampanji, 13. po redu, učestvovati više od 2.000 gradova u 43 evropske zemlje, među kojima je i Srbija.

|  |
| --- |
| **Evropska nedelja mobilnosti** je godišnja kampanja urbane mobilnosti, organizovana uz političku i finansijsku podršku Evropske komisije i to njenog Generalnog direktorata za transport. Cilj kampanje, koja se svake godine održava od 16. do 22. septembra, jeste da podstakne lokalne vlasti širom Evrope da sprovedu i unaprede mere održivog prevoza te da pozovu širu javnost da isproba alternativne vidove transporta. Nedelja mobilnosti se završava događajem pod nazivom „U gradu bez mog automobila!”, tokom kog gradovi, bar na jedan dan, izdvajaju jedno ili više područja i namenjuju ih isključivo pešacima, biciklistima i javnom prevozu. Od svog začetka 2002. godine, uticaj Evropske nedelje mobilnosti ne prestaje da se širi, kako u Evropi tako i širom sveta: 2013. godine kampanja je zvanično obuhvatila 1.931 grad u 47 zemalja sveta. Broj do sada sprovedenih mera je 8.623 od kojih je većina bila usmerena na pešačku i biciklističku infrastrukturu, unapređenje i veću dostupnost usluga javnog prevoza, kao i na podizanje svesti o održivim putničkim navikama.[**www.euinfo.rs**](http://www.euinfo.rs) |